無衣一首招黄任道歸
作者：王令
朝代：宋

paragraphs: 豈曰無衣，不能素裳。
縫齊有鏘，直韍以方。
豈曰無衣，不能素履。
絇以爲戒，夙夜以無怠。
素裳戔戔，誰涉不褰。
素履几几，誰涉不止。
始也何所爲，我推我宗。
惡余之無從，睢盱以爲恭。
今也既宣我力，羣心慝慝。
毁予以自德，曾莫肯己直。
爾我目矣，何爲而眊聰亦云聽，曾莫有告。
謀及於道，佛且訕以笑。
謂白蓋黑，或者亦以赤。
行何必有足，巧言以成迹。
以我有常，從爾罔極。
翩翩者舟，在河之涘。
人待不至，亦以自濟。
嗟爾君子，歸歟予遲。